Αυξήθηκε ο πληθυσμός των νοτιοδυτικών πολιτειών, μειώθηκε των βορειοανατολικών
σύμφωνα με τα αποτελέσματα της νέας απογραφής πληθυσμού στις ΗΠΑ
Τα αποτελέσματα της πρόσφατης Απογραφής του Πληθυσμού των ΗΠΑ έδωσε στη δημοσιότητα η αρμόδια αμερικανική υπηρεσία, τα οποία δείχνουν ότι αυξήθηκε ο πληθυσμός πολλών πολιτειών, με αποτέλεσμα να αυξηθεί και ο αριθμός βουλευτικών εδρών που θα εκπροσωπούν αυτές τις πολιτείες στο Κογκρέσο. Επίσης οι περισσότερες απ’ τις πολιτείες που είδαν αύξηση του πληθυσμού τους, κλείνουν προς το Ρεπουμπλικανικό κόμμα. Συγκεκριμένα, σύμφωνα με την έκθεση ο συνολικός πληθυσμός των ΗΠΑ είναι 308,7 εκατομμύρια. Πρόκειται για την μικρότερη συνολική αύξηση του πληθυσμού από τη δεκαετία του 1930. Η αύξηση που σημειώθηκε σε σύγκριση με την απογραφή του 2000, είναι μόλις 9,7%. 18 πολιτείες θα κερδίσουν ή θα χάσουν έδρες στην Αμερικανική Βουλή των Αντιπροσώπων, λόγω των πληθυσμικών αυτών αυξομειώσεων. Για παράδειγμα, το Τέξας, που τείνει να υποστηρίζει το Ρεπουμπλικανικό Κόμμα, θα κερδίσει 4 έδρες στη Βουλή. Επίσης άλλες δύο έδρες θα κερδίσει η Φλόριντα. Πολιτείες που κερδίζουν έδρες είναι και οι Αριζόνα, Τζώρτζια, Νεβάδα, Νότια Καρολίνα και Γιούτα, που όλες διαθέτουν μεγάλο αριθμό Ρεπουμπλικανών ψηφοφόρων. Αλλά και η βορειοδυτική πολιτεία Ουάσιγκτον, που τείνει να υποστηρίζει το Δημοκρατικό Κόμμα, αναμένεται πως θα αυξήσει την εκπροσώπηση της στη Βουλή. Οι πολιτείες που θα χάσουν έδρες, λόγω μείωσης του πληθυσμού τους, θα είναι το Οχάιο, η Νέα Υόρκη, το Ιλινόις, η Αϊόβα, η Μασαχουσέτη, το Μίσιγκαν, το Μισούρι, το Νιού Τζέρσι και η Πενσυλβάνια. Όλες αυτές είναι πολιτείες που υποστηρίζουν περισσότερο το Δημοκρατικό Κόμμα.